ตลท.เผย พ.ย.62 ต่างชาติขายลดลง รับผลบวก MSCI ปรับเพิ่มหุ้นไทยมากกว่าตลาดอาเซียนอื่น
ตลท.เผย พ.ย.62 ต่างชาติขายลดลง รับผลบวก MSCI ปรับเพิ่มหุ้นไทยมากกว่าตลาดอาเซียนอื่น
ตลท.เผย พ.ย.62 ต่างชาติขายลดลง รับผลบวก MSCI ปรับเพิ่มหุ้นไทยมากกว่าตลาดอาเซียนอื่น
3 ธ.ค. 2562

นายศรพล ตุลยะเสถียร รองผู้จัดการ หัวหน้าสายงานวางแผนกลยุทธ์องค์กร ตลาดหลักทรัพย์แห่งประเทศไทย (ตลท.) เปิดเผยภาพรวมภาวะตลาดหลักทรัพย์ในเดือน พ.ย.62 ผู้ลงทุนต่างชาติขายสุทธิในตลาดหุ้นไทยด้วยมูลค่าที่ลดลงจากเดือนก่อน ในขณะที่ผู้ลงทุนต่างชาติขายสุทธิมากขึ้นในตลาดอาเซียนส่วนใหญ่
ขณะที่ SET Index ปรับตัวลดลงน้อยที่สุดในอาเซียนซึ่งเป็นผลจากการปรับน้ำหนักหุ้นใน MSCI Global Standard Index ในเดือน พ.ย.โดยจำนวนหลักทรัพย์ไทยเพิ่มขึ้น 3 หลักทรัพย์ ซึ่งเพิ่มขึ้นมากกว่าตลาดอาเซียนอื่น ส่งผลให้ไทยมีจำนวนหลักทรัพย์ใน MSCI สูงที่สุดในอาเซียน
โดยตลท.รายงานว่า ดัชนีตลาดหลักทรัพย์ไทย (SET Index) ณ สิ้นเดือน พ.ย.62 ปิดที่ 1,590.59 จุด ลดลง 0.7% จากสิ้นเดือนก่อน แต่เพิ่มขึ้น 1.7% จากสิ้นปี 61 โดยกลุ่มเทคโนโลยี กลุ่มเกษตรและอุตสาหกรรมอาหาร กลุ่มทรัพยากร กลุ่มบริการ และกลุ่มเทคโนโลยีให้ผลตอบแทนมากกว่า SET Index
สำหรับเดือน พ.ย.62 ผู้ลงทุนต่างชาติขายสุทธิในตลาดหลักทรัพย์ไทย 7,721 ล้านบาท ซึ่งลดลงจากเดือนก่อน มูลค่าซื้อขายเฉลี่ยต่อวันรวมของ SET และ mai อยู่ที่ 52,799 ล้านบาท เพิ่มขึ้น 27% จากช่วงเดียวกันของปีก่อน
ขณะที่ Forward และ Historical P/E ของตลาดหลักทรัพย์ไทย ณ สิ้นเดือน พ.ย.62 อยู่ที่ระดับ 17.1 เท่า และ 19.5 เท่าตามลำดับ สูงกว่าค่าเฉลี่ยของตลาดหลักทรัพย์ในเอเชียซึ่งอยู่ที่ระดับ 14.7 เท่า และ 15.7 เท่าตามลำดับ อัตราเงินปันผลตอบแทนอยู่ที่ระดับ 3.16% สูงกว่าค่าเฉลี่ยของตลาดหลักทรัพย์ในเอเชียซึ่งอยู่ที่ 2.92% มูลค่าหลักทรัพย์ตามราคาตลาดรวมของ SET และ mai อยู่ที่ 17 ล้านล้านบาท เพิ่มขึ้น 5.1% จากสิ้นปี 61 ซึ่งสอดคล้องกับทิศทางของดัชนี
โดยในช่วง 11 เดือนแรกของปี 62 มูลค่าการระดมทุนในตลาดแรก (IPO) ของไทยอยู่ที่ระดับ 80,370 ล้านบาท
ส่วนภาวะตลาดสัญญาซื้อขายล่วงหน้า ในเดือน พ.ย.62 มีปริมาณการซื้อขายเฉลี่ยต่อวัน 438,228 สัญญา ซึ่งเพิ่มขึ้น 57% เมื่อเทียบกับช่วงเดียวกันของปีก่อน
 